**יובל אילון** (נולד ב-8 בדצמבר 1972) הוא קצין בצה"ל בדרגת תת-אלוף, אשר שימש בתפקידו האחרון ראש מספן המודיעין של חיל הים. קודם לכן שימש מפקד בסיס אשדוד ומפקד בה"ד חיל הים.

ביוגרפיה
--------

יובל אילון הוא הבכור מבין שלושה בנים למשפחת אילון המתגוררת בגדרה. האב דני אילון מהנדס אלקטרוניקה בן לזוג הורים אשר נמלטו מגרמניה במהלך מלחמת העולם השנייה, עבד שנים רבות בתעשייה האווירית בתפקידים בכירים, האם תמר, ממשפחת וינמן, בת לניצולי השואה מפולין, עבדה שנים רבות במערכת החינוך כמורה ומפקחת ארצית בתחום ההוראה.

יובל אילון החל את לימודיו בבית הספר היסודי ע"ש "פינס" בגדרה והשלים את לימודיו בתיכון האזורי השש-שנתי בגדרה במגמה הריאלית מתמטיקה-פיזיקה-כימיה. הוא בוגר תנועת הנוער ה"מכבי הצעיר". עסק בספורט, והיה שחקן קבוצת מכבי רחובות בכדוריד שהייתה ברמה גבוהה בליגת הכדור-יד.

כשהתגייס לצה"ל והתנדב לקורס חובלים בחיל הים. בסיום הקורס בדצמבר 1993 נעשה קצין משמרת וקצין מנחית למסוק באח"י גאולה. במאי 1996 הוסמך לפיקוד על דבור (כלי שיט) ושירת בזירת בסיס אשדוד, בפלגה 916 כמפקד דבור וכמפקד סיירת דבורים "כסיף" עד יולי 1998. בהיותו בתפקיד זה נבחר כקצין מצטיין נשיא, מחיל הים, לקראת יום העצמאות ה-49 למדינת ישראל. ביולי 1998 מסר את הפיקוד על סיירת הדבורים ויצא לטיול ארוך של כשנה וחצי בעולם, חזר לשירות ועבר קורס פיקוד ימי במגמת גנ"ק לאחר מכן יצא ללימודי תואר ראשון באוניברסיטת בן-גוריון.

באוגוסט 2002 החל להתמחות לתפקיד מפקד סטי"ל ובחודש ינואר 2003 הוסמך וקיבל פיקוד על אח"י גאולה ואחר כך קיבל את אח"י תרשיש (סער 4.5). באוגוסט 2007 יצא ללימודים במכללת הצי האמריקאי בניופורט רוד איילנד.
באוגוסט 2008 קיבל את פיקוד על אח"י להב קורבטת טילים מדגם סער 5. ובספטמבר 2010 קיבל פיקוד על פלגה בשייטת ספינות הטילים הכוללת את הקורבטות מדגם סער 5. בתפקיד זה ביצע מגוון רב של מבצעים ארוכים בכל זירות הפעולה של זרוע הים וחיזק את שיתוף הפעולה עם טייסת העטלף אשר מפעילה את המסוקים הימיים.

סא"ל יובל אילון נושא דברים במסדר סיום קורס חובלים
בספטמבר 2012 קיבל את הפיקוד על בית הספר לקצינים בבה"ד חיל הים. במהלך פיקודו שינה אילון את תפיסת ההכשרה של קציני הים. נתן דגש לתחומי הפיקוד החל משלב המיון ועד לגמר ההכשרה. חוזק הקשר עם בית הספר לקצינים בהד 1 ופותחה הכשרה אחודה של 3 שבועות המשותפות להכשרת קציני היבשה הלוחמים וקצונת הים. החל בתהליך של שיתוף פעולה עם האקדמיה הימית של ארצות הברית באנאפוליס אשר כולל חילופי צוערים - חובלים ישראלים לומדים באנאפוליס וצוערים אמריקאים בישראל לתקופות זמן קצובות. בנוסף, הוביל שינוי התואר האקדמי המוקנה לחובלים מתואר ראשון כללי לתואר בוגר במדעי המדינה. בהכוונתו נבנה גם מחנה הכשרה לצוערי קורס חובלים בבסיס אילת.

אל"ם יובל אילון מקבל פרס הרמטכ"ל מרב-אלוף גדי איזנקוט, דצמבר 2016
באוגוסט 2014 סיים את תפקידו בבית הספר לקציני ים ויצא ללימודים במכללה לביטחון לאומי. באוגוסט 2015 הועלה לדרגת אל"ם וקיבל את הפיקוד על בה"ד חיל הים.

ביולי 2017 סיים את תפקידו בבה"ד חיל הים וקיבל את הפיקוד על בסיס אשדוד. בתפקיד זה נעשה אחראי למתרחש בזירה הימית הדרומית, נושא עיקרי לסיכול החתירה והפעילות החבלנית העוינות של פלסטינים מרצועת עזה. אילון הוביל לשילוב ושיתוף משמעותי עם זרוע היבשה ובדגש לאוגדת עזה.

תת-אלוף יובל אילון ביום הזיכרון 2021
אילון עסק בפיתוח תהליכי למידה ושיפור יכולות איסוף המודיעין בזמן אמת וחיבורו ליחידות הלוחמות. המשיך את העיסוק בתהליך המעבר לשליטה מרחוק בתחנות המכ"ם ושילובן למרכז פיקוד ושליטה אחוד במפקדת הזירה באשדוד. כל זאת תוך הובלת פעילות מבצעית רבה מול ארגוני הטרור בעזה לצד חיזוק ההגנה בתווך הימי. סיים את תפקידו ב-2 בספטמבר 2019.

בנובמבר 2019 הועלה לדרגת תא"ל ומונה לראש מספן המודיעין הוא סיים את תפקידו בדצמבר 2021.

### השכלה

* בוגר החוג במדעי ההתנהגות באוניברסיטת באר שבע. באוגוסט 2002
* בוגר מכללת המלחמה של הצי בתוכנית הבינלאומית ללימודי פיקוד ומטה (Naval War College), יוני 2008
* מוסמך במדעי המדינה ובביטחון לאומי אוניברסיטת חיפה
* בוגר המכללה לביטחון לאומי, מחזור מ"ב 2015
* בוגר קורס מפקדי חטיבות בצה"ל, 2017
* בוגר קורס מפקדי אוגדות בצה"ל, 2020
* בוגר בית הספר לפיקוד ימי

חיים אישיים
-----------

אילון מתגורר עם משפחתו במכבים-רעות. הוא נשוי לטלי, עורכת דין במקצועה, ואב לבן ושתי בנות.

קישורים חיצוניים
----------------

ויקישיתוף מדיה וקבצים בנושא **יובל אילון** בוויקישיתוף
* אסף גבור, ‏שומרי גלים: כך נאבק צה"ל באינתיפאדה הימית הבוערת, בעיתון מקור ראשון, 18 בספטמבר 2019

מאמרים פרי עטו
* אל"ם יובל אילון, ‏בחינת סוגיית ההגנה על משאבי האנרגיה של ישראל במים הכלכליים, **מערכות** 472, 2017
* אל"ם יובל אילון ורס"ן יגל שרעבי, ‏שינוי תפיסת ההכשרה הפיקודית בקורס חובלים - סיכום תהליך, **מערכות** 484, 2019
* מצביאות ימית - אדמירל צ'סטר נימיץ כמקרה בוחן, בין הקטבים, 8 בנובמבר 2020

הערות שוליים
------------

1. ↑  מפקד חדש לבסיס חיל הים באשדוד, באתר "כאן דרום - אשדוד", 3 בספטמבר 2019

| מפקדי בסיס אשדוד |
| --- |
| 

|  |  |
| --- | --- |
| יקותיאל נץ • ברוך ברושי • מיכאל ברקאי • דב רם • איתן ליפשיץ • יוסף אלדר • מוסה לוי • אריה מרמרי • אברהם אשור • עמי אילון • אלכס טל • עוזי לבנת • יוסי לוי • חיים געש • שי ברוש • ניר מאור • זאב ינובסקי • שלמה פרומר • דניאל מעוז • מנחם לוי • יורם לקס • ירון לוי • דוד סער סלמה • דרור פרידמן • עידו בן-משה • גיא גולדפרב • יובל אילון • אמיר גוטמן • אלי סוחוליצקי • איתן פז |  |

 |

| ראשי מספן המודיעין |
| --- |
| 

|  |  |
| --- | --- |
| שמעון הורן • אריה פינס • צבי קינן • חיים רפאלי • אריה ברוש • יחיאל שפירא • ראובן אשכנזי • אברהם (רמי) לונץ • אלי לוי • מיכה רם • אברהם אשור • אריה רונה • רפי אפל • ידידיה יערי • רוני איכר • שי ברוש • חזי משיטה • נעם פייג • רם רוטברג • אבי ארזוני • ירון לוי • יורם לקס • שי אלבז • אייל הראל • יובל אילון • אמיר גוטמן |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011875774605171
* VIAF: 5743166717405927150003
* WorldCat (עם VIAF): 5743166717405927150003

 |